અમો દલા તરવાડી રીંગણા ઉઠાવવાની વાડીએ જાતે સ્વમેળે આપબળે ચાલીને પહોંચીએ છીએ. વાડીએ પહોંચવા માટે અમારે કોઇ પાર્ટી હાઇકમાન્ડની કૃપાની જરૂર હોતી નથી, અમારે કોઇ ટિકિટ મેળવવી પડતી નથી, અમારે કોઇ ચૂંટણી લડવી પડતી નથી, યેનકેન પ્રકારે આ વાડીએ પહોંચી જવાય એ માટે અમારે કોઇને ઠાલાં વચનો આપવાં પડતાં નથી. ઉલ્ટાનું અમે તો ભટ્ટાણીને એકવાર વાડીએથી રીંગણા ઉઠાવી લાવવાનું વચન આપીએ છીએ તે પછી તેને પૂરું કરીને જ જંપીએ છીએ. અમારી આ વચનપ્રિયતા જ પુરવાર કરે છે કે અમને કોઇ ધારાસભ્ય સાથે દૂર દૂરનું કોઇ સગપણ , કોઇ લેવાદેવા, કોઇ હિતસંબંધ કે કોઇ પ્રેરણાત્મક પ્રકારનો પણ સંબંધ નથી.